Palindromický latinský slovný štvorec „SATOR"
Hudobný palindróm v symfónii č. 47 G dur Josepha Haydna z roku 1772
Palindromické evidenčné číslo vozidla
**Palindróm** je všeobecne akákoľvek postupnosť symbolov, typicky slovo, veta, verš či číslo (ale napríklad i postupnosť nôt, DNA sekvencia a podobne), ktorá má tú vlastnosť, že ju možno čítať v ľubovoľnom smere (sprava doľava alebo zľava doprava).

Pri posudzovaní, či ide o rovnaký význam sa obvykle neberú do úvahy medzery medzi slovami a diakritika (ak je použitá).

Príklady
--------

### Vety

* Kobyla m**á** malý bok.
* A do vlaku **k**ukal Voda.
* Jeleňovi **p**ivo nelej!
* Na poto**m**, Oto pán!
* Táram ak**o** kamarát.
* Ak táram ak**o** kamarátka.
* Raky lámu jamy, n**o o**ny majú malý kar.
* Matika m**á** mak i tam.
* Ráno kuchár hod**í** do hrachu konár.
* Robil Ada**m** a Dalibor.
* Sedí na far**e** Rafanides.
* V elips**e** spí lev.
* Elze **j**e zle.
* Mate**j j**e tam.
* Lilipután Elo **p**olená tu pílil.
* Kúp o**c**o puk.
* Nárok mám, a**j j**a mám korán.
* Mať**o, ó** tam.
* Nitra **M**artin
* Za rok fun**í** Nufko raz.
* Oreza**j j**azero.

### Slová

* aktivitka
* Ada
* Anna
* Anissina
* Hannah
* Oto (Otto)
* korok
* kajak
* krk
* radar
* ťahať (nevhodný nápis na priehľadné dvere, v kapitálkach je čitateľný ako zrkadlový obraz)
* rotor
* rotavátor
* madam
* oko
* bôb
* kolok
* roxor
* zákaz
* Xanax (názov lieku na upokojenie)
* level
* Báb
* Oco
* kačak (druh cviku)
* Natan
* nemeň
* mám
* lákal
* level
* lámal
* mávam
* Civic (model auta značky Honda)

Biologické štruktúry
--------------------

*Bližšie informácie v hlavnom článku: Palindromatická sekvencia*
Palindromatická sekvencia v štruktúre DNA. A: Palindróm, B: vlásenka, C: slučka.
V molekulárnej biológii sa niektoré sekvencie takisto označujú ako palindrómy, i keď význam tohto slova je trochu iný. Takéto motívy sa často nachádzajú v genómoch alebo genetických inštrukciách (génoch). Keďže DNA je tvorená z dvoch vlákien nukleotidov ako dvojzávitnica a bázy týchto nukleotidov sa vždy párujú rovnako (adenín (A) s tymínom (T) a guanín (G) s cytozínom (C)), tak sa jednovláknová sekvencia DNA označuje ako palindromatická vtedy, ak je zhodná s komplementárnou sekvenciou čítanou v opačnom smere. To znamená, že napríklad sekvencia `ACCTAGGT` je palindromatická sekvencia, pretože je komplementárna so sekvenciou `TGGATCCA`, ktorá odpovedá pôvodnej sekvencii odzadu.

Palindromatické sekvencie DNA môžu tvoriť takzvané vlásenky. Palindromatické motívy vznikajú na základe poradia nukleotidov, ktoré špecifikujú zložité chemické štruktúry (bielkoviny), ktoré bunky tvoria na základe informácií v génoch. Tieto druhy sekvencií boli študované v bakteriálnych chromozómoch. V roku 2003 sa v jednej štúdii pomocou genómového sekvenovania zistilo, mnohé bázy na chromozóme Y tvoria palindromatické sekvencie. Tieto sekvencie umožňujú chromozómu Y opravovať sa tak, že sa ohne v strede, pokiaľ je jedna strana poškodená.

Resktrikčné endonukleázy sú schopné rozoznávať isté sekvencie DNA a v daných miestach ju štiepiť. Rozoznávané sekvencie sú takisto väčšinou palindrómy, ale nie nutne.

Predpokladá sa, že sa palindromatické sekvencie nachádzajú aj v proteínoch, ale ich úloha nie je známa. V roku 2008 bolo navrhnuté, že tento vysoký výskyt palindromatických sekvencií v peptidoch môže byť spojený s prítomnosťou málo komplexných regiónov (teda takých, ktoré obsahujú len málo rozmanité aminokyseliny), keďže palindromatické sekvencie sú všeobecne asociované so sekvenciami s nízkou komplexitou. Prevaha týchto sekvencií môže byť takisto spojená s ich náchylnosťou tvoriť alfa-helikálne štruktúry alebo s tvorbou proteín/proteínových komplexov.

Referencie
----------

1. ↑  palindróm. In:  *Slovník cudzích slov (akademický)* [online]. Bratislava: Jazykovedný ústav Ľ. Štúra SAV. 2005, [cit. 2021-03-27]. Dostupné online.
2. ↑  palindrome. In:  *Encyclopædia Britannica* [online]. Encyclopædia Britannica, [cit. 2021-03-27]. Dostupné online.
3. 1 2   *Klonovanie DNA* [online]. Biopedia.sk, [cit. 2023-08-14]. Dostupné online.
4. ↑   *Translácia* [online]. Biopedia.sk, [cit. 2023-08-14]. Dostupné online.
5. ↑   *2003 Release: Mechanism Preserves Y Chromosome Gene* [online].. Dostupné online. Archivované 2017-12-01 z originálu. (po anglicky)
6. ↑  DEGTYAREV, S. Kh.. BtrI, a novel restriction endonuclease, recognises the non-palindromic sequence 5'-CACGTC(-3/-3)-3'. *Nucleic Acids Research*, 2000-06-01, roč. 28, čís. 11, s. 56e–56. Dostupné online [cit. 2023-08-14]. DOI: 10.1093/nar/28.11.e56.
7. ↑  Ohno S. Intrinsic evolution of proteins. The role of peptidic palindromes. *Riv. Biol.*, 1990, s. 287–91, 405–10. PMID 2128128.
8. ↑   Palindromes in proteins. *J. Protein Chem.*, February 2003, s. 109–13. Dostupné online [cit. 2011-02-17]. DOI: 10.1023/A:1023454111924. PMID 12760415.
9. 1 2   A tale of two symmetrical tails: structural and functional characteristics of palindromes in proteins. *BMC Bioinformatics*, 2008, s. 274. DOI: 10.1186/1471-2105-9-274. PMID 18547401.
10. ↑   Protein assemblies with palindromic structure motifs. *Cell. Mol. Life Sci.*, October 2008, s. 2953–6. DOI: 10.1007/s00018-008-8265-1. PMID 18791850.

Literatúra
----------

* KAMENČÍK, Stanislav. *V elipse spí lev : 100 a 1 palindróm*. Hlohovec : Ex libris ad personam Hlohovec, 2019. 154 s. ISBN 978-80-971313-8-8.

Pozri aj
--------

* aliterácia
* ambigram
* anagram
* kalambúr
* kaligram
* lipogram
* malapropizmus
* pangram
* paronymum
* pleonazmus

Iné projekty
------------

Commons
* Spolupracuj na Commons Commons ponúka multimediálne súbory na tému **Palindróm**

Externé odkazy
--------------

* Muž, ktorý vymyslel stovky palindrómov: V staroveku verili, že chránia pred nečistými silami – rozhovor s autorom palindrómov Stanislavom Kamenčíkom v Denníku N (2021)

Zdroj
-----

*Tento článok je čiastočný alebo úplný preklad článku Palindrome na anglickej Wikipédii.*